Document ID: 32013R0657

KOMMISSIONENS GENNEMFØRELSESFORORDNING (EU) Nr. 657/2013
af 10. juli 2013
om ændring af gennemførelsesforordning (EU) nr. 1079/2012 om krav til talekanaladskillelse for det fælles europæiske luftrum
(EØS-relevant tekst)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 552/2004 af 10. marts 2004 om interoperabilitet i det fælles europæiske lufttrafikstyringsnet (»interoperabilitetsforordningen«) (1), særlig artikel 3, stk. 5,
under henvisning til Europa-Parlamentets og Rådets forordning (EF) nr. 549/2004 af 10. marts 2004 om rammerne for oprettelse af et fælles europæisk luftrum (»rammeforordningen«) (2), særlig artikel 8, stk. 1, og
ud fra følgende betragtninger:
(1)
I Kommissionens gennemførelsesforordning (EU) nr. 1079/2012 (3) stilles der krav om samordnet gennemførelse af luft-til-jord-talekommunikation på basis af reduceret 8,33 kHz-kanaladskillelse med henblik på at øge antallet af tilgængelige frekvenser for luft-til-jord-talekommunikation og muliggøre en stigning i antallet af luftrumssektorer og tilknyttet flyvekontrolkapacitet.
(2)
Artikel 6, stk. 3, i gennemførelsesforordning (EU) nr. 1079/2012 havde til formål at indføre et mål for medlemsstaterne i bilag I, hvorved mindst 25 % af det samlede antal 25 kHz-tildelinger til alle områdekontrolcentraler i en medlemsstat skal omlægges til en kanaladskillelse på 8,33 kHz. Forpligtelsen i den nuværende offentliggjorte tekst i artikel 6, stk. 3, kan imidlertid læses som værende mindre omfattende, hvilket kan betyde, at kravet om at generere flere frekvenser reduceres væsentligt for medlemsstater med mere end en områdekontrolcentral.
(3)
Ændringen sigter mod at tydeliggøre artikel 6, stk. 3, i gennemførelsesforordning (EU) nr. 1079/2012, hvorfor den oprindelige anvendelsesdato for retsakten bør fastholdes.
(4)
Gennemførelsesforordning (EU) nr. 1079/2012 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Udvalget for det Fælles Luftrum -
VEDTAGET DENNE FORORDNING:
Artikel 1
Artikel 6, stk. 3, i gennemførelsesforordning (EU) nr. 1079/2012 affattes således:
»3. De medlemsstater, der er angivet i bilag I, gennemfører senest den 31. december 2014 en række nye omlægninger til en kanaladskillelse på 8,33 kHz svarende til mindst 25 % af det samlede antal 25 kHz-frekvenstildelinger, som er fastlagt i det centrale register og tildelt områdekontrolcentraler (herefter »ACC«) i en medlemsstat. Disse omlægninger er ikke begrænset til ACC-frekvenstildelinger, og de omfatter ikke frekvenstildelinger til kompagnifrekvenskommunikation.«
Artikel 2
Denne forordning træder i kraft på tyvendedagen for offentliggørelsen i Den Europæiske Unions Tidende.
Den anvendes fra den 7. december 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. juli 2013.

Labels: 7
12
8
11